2พรรคใหญ่อย่าแค่ปาหี่ : เหลี่ยมจุดพลุเลือกตั้งยุประชาชนสกัด คสช. 
ย่างเดือนธันวาคมเข้าสู่ห้วงสุดท้ายปลายปี,บรรยากาศแห่งการเฉลิมฉลองปีใหม่เริ่มนับถอยหลัง ในจังหวะเริ่มต้นของคณะรัฐมนตรีชุดใหม่ ประยุทธ์ 5 ที่ บิ๊กตู่ พล.อ.ประยุทธ์ จันทร์โอชา นายกรัฐมนตรี หัวหน้า คสช. นำรัฐมนตรีที่ได้รับโปรดเกล้าฯ แต่งตั้งเข้าถวายสัตย์ปฏิญาณก่อนรับหน้าที่ ในวันที่ 30 พฤศจิกายน,มีรัฐมนตรีหน้าใหม่ 10 คน รัฐมนตรีชุดเดิมพ้นตำแหน่ง 7 คน เปลี่ยนแปลงจำนวน 11 ตำแหน่ง,แน่นอน จุดมุ่งหมายของผู้นำรัฐบาลต้องอยู่ที่การเสริมความแกร่งของทีมบริหาร,และเท่าที่หยั่งกระแส ประเมินผลตอบรับกับโฉมหน้าการปรับเปลี่ยน ครม.ชุดใหม่ของ พล.อ.ประยุทธ์ นอกจากจุดโฟกัสกรณีของ พี่ใหญ่ พล.อ.ประวิตร วงษ์สุวรรณ รองนายกฯและรมว.กลาโหม กับ พี่รอง พล.อ.อนุพงษ์ เผ่าจินดา รมว.มหาดไทย,บิ๊กตู่ ยังไว้ใจใครไม่ได้มากกว่าพี่ๆในการคุมความมั่นคงในกองทัพและฝ่ายพลเรือน,และก็เหมือนผู้นำรัฐบาล คสช.ฟังกระแสสังคมตลอดเวลา กับการยอมลดโควตารัฐมนตรีสายทหาร มีการปรับออกมากกว่าแต่งตั้งเข้ามาใหม่,หลีกทางให้มือบริหารอาชีพที่คุณสมบัติตรงตามเนื้องาน,นั่นจึงทำให้ภาพออกมาก็เป็นบวก โดยเฉพาะในสายตาของกลุ่มทุน นักธุรกิจ ที่ขานรับการจัดวางตัวบุคคลใน ครม.ประยุทธ์ 5 โดยเฉพาะกระทรวงด้านเศรษฐกิจ,เน้นไปที่กระทรวงพาณิชย์กับกระทรวงเกษตรและสหกรณ์ ที่มีการปรับเปลี่ยนแบบยกเครื่องทั้ง 2 กระทรวง โดยกระทรวงพาณิชย์ได้ขยับนายสนธิรัตน์ สนธิจิรวงศ์ จาก รมช.พาณิชย์ มานั่งว่าการ ว่ากันว่ามาจากผลงานการบริหารโครงการบัตรสวัสดิการประชารัฐหรือบัตรคนจน และตลาดนัดธงฟ้า,ทำงานแบบรู้ทิศทางและเข้าถึงชาวบ้านร้านตลาด,นั่นก็สอดรับการดึงคนจากสายมหาดไทย คือนายกฤษฎา บุญราช อดีตปลัดกระทรวงมหาดไทย มานั่งแท่น รมว.เกษตรและสหกรณ์ เพื่อใช้ความถนัดในงานมหาดไทย ประสานกับท้องถิ่นและขุมข่ายข้าราชการ มาช่วยเสริมมาตรการอัดฉีดเศรษฐกิจฐานราก,ข้ามฟากมาจูนกันได้ลงล็อกลงตัว,ยังมีอีก 2 รมช.เกษตรฯที่เป็น มืองาน ตรง สเปกกับภารกิจ ทั้งนายลักษณ์ วจนานวัช อดีตผู้บริหารธ.ก.ส. ที่มีประสบการณ์ด้านการอัดฉีดเม็ดเงินช่วยเหลือเกษตรกร ขณะที่นายวิวัฒน์ ศัลยกำธร ผู้เชี่ยวชาญศาสตร์พระราชา มาขยายฐานแนวพระราชดำริเศรษฐกิจพอเพียง เพื่อความยั่งยืน,เกษตร–พาณิชย์ ผ่าตัดกันแบบตรงจุด,แก้ปมปัญหาเรื่องการประสานงานที่ติดๆขัดๆ เติมการทำงานแบบครบวงจรในการบริหารสถานการณ์ราคาพืชผลเกษตร ทั้งข้าว ยางพารา ข้าวโพด มันสำปะหลัง พืชผักผลไม้,โยงถึงสภาพเศรษฐกิจฐานราก สภาวะปากท้องของประชาชน,ต้องปิดจุดบอดที่นักการเมืองยั่วม็อบให้ขย่มรัฐบาล คสช.,นี่คือตัวอย่างชัดๆ และยังมีอีกหลายจุดในกระทรวงเศรษฐกิจ เช่น ชื่อของนายไพรินทร์ ชูโชติถาวร ที่มานั่งเก้าอี้ รมช.คมนาคม ด้วยความเด่นในการบริหารงบประมาณ ตรงกับภารกิจงานที่รัฐบาลกำลังเดินหน้าเมกะโปรเจกต์ด้านคมนาคมที่ใช้เม็ดเงินลงทุนมหาศาล,การตั้งนายกอบศักดิ์ ภูตระกูล มานั่ง รมต. สำนักนายกฯ สลับกับนายสุวิทย์ เมษินทรีย์ ไปนั่ง รมว.วิทยาศาสตร์ฯ โดยที่คนเดิมยังอยู่ครบ ทั้งนายอภิศักดิ์ ตันติวรวงศ์ รมว.คลัง นายอุตตม สาวนายน รมว.อุตสาหกรรม นายพิเชฐ ดุรงคเวโรจน์ รมว.ดิจิทัลฯ,มือบริหารอาชีพเข้าประจำการตามจุดยุทธศาสตร์,แน่นอน โฟกัสรายชื่อส่วนใหญ่ล้วนแล้ว แต่เป็นทีมงานสายตรง หรือไม่ก็คนที่รู้จักคุ้นเคยกับนายสมคิด จาตุศรีพิทักษ์ รองนายกฯ หัวหน้าทีมเศรษฐกิจ,ยกระดับความไหลลื่นในการประสานงานไปในทิศทางเดียวกัน,และนั่นก็ชัดเจนทางยุทธศาสตร์เลยว่า บิ๊กตู่ เปิดพื้นที่ให้ จอมยุทธ์กวงแห่งเยาวราช ได้เดินหน้าบริหารเศรษฐกิจ กระตุ้นฐานราก ต่อเนื่องจากสัญญาณบวกทางเศรษฐกิจในภาพรวม,คุมภารกิจ เรือธง ของรัฐบาล คสช. ทั้งเมกะโปรเจกต์รถไฟความเร็วสูง รถไฟฟ้า มอเตอร์เวย์ ระเบียงเศรษฐกิจภาคตะวันออก (อีอีซี) ตลอดจนการใช้เม็ดเงินองค์กรปกครองท้องถิ่นนับแสนล้านกระตุ้นเศรษฐกิจฐานราก ต่อยอดกับโครงการบัตรคนจนที่ครอบคลุมฐานประชาชนผู้มีรายได้น้อย 14 ล้านคนทั่วประเทศ,ปฏิเสธไม่ได้ มันคือภารกิจเดิมพันกระตุกคะแนนนิยมให้ ลุงตู่,ประกอบกับการตั้งนายวีระศักดิ์ โควสุรัตน์ แกนนำพรรคชาติไทยพัฒนา ที่ยังมีสถานะของนักการเมืองอาชีพ เข้ามานั่งเป็น รมว.การท่องเที่ยวและกีฬา ที่หลายฝ่ายวิเคราะห์ดูแล้วก็ไม่มีเหตุผลที่จะอธิบายให้เข้าใจได้ นอกเสียจาก บิ๊กดีล ทางการเมือง,เรื่องของออปชั่นที่ตกลงกันในทางยุทธศาสตร์เลือกตั้ง,ทั้งหมดทั้งปวง ฉายภาพการปรับ ครม. ประยุทธ์ 5 ที่ออกมา มันสะท้อนถึงยุทธศาสตร์ของ พล.อ.ประยุทธ์ ได้ทำการ ทิ้งไพ่ แต้มสำคัญ,สัญญาณชัดเจนว่า ผู้นำ คสช.กรุยทางเดินหน้าไปต่อ,สอดรับกับ คำถาม 6 ข้อ ที่ นายกฯลุงตู่ โยนออกมาให้แกะรอยจับไต๋ได้ว่า จะประกาศหนุนพรรคการเมืองในสนามเลือกตั้ง ไม่ให้บ้านเมืองกลับไปวังวนเก่า เดินหน้าไปสู่เป้าหมายการปฏิรูป,ล้อกับเงื่อนไขการสู่อำนาจที่ถูกออกแบบไว้ในบทเฉพาะกาลรัฐธรรมนูญ ที่เอื้อให้ผู้นำ คสช.ต้องคุมอำนาจผ่านกระบวนการเลือกตั้ง,นั่งเก้าอี้ผู้นำคุมเกมช่วงเปลี่ยนผ่านไปอีกอย่างน้อย 5 ปี,มาถึงตรงนี้ นักการเมืองก็อ่านไต๋ออก นั่นก็ทำให้มวยเก๋าอย่างนายจาตุรนต์ ฉายแสง แกนนำพรรคเพื่อไทย กับนายนิพิฏฐ์ อินทรสมบัติ หัวแถวพรรคประชาธิปัตย์ นั่งเฉยอยู่ไม่ได้,ต้องจุดพลุ ยุชาวบ้านให้ช่วยกันสกัดเส้นทาง ลุงตู่ เซ็ตซีโร่ คสช.,ตีปี๊บ กระตุกกระแสต้านทหาร,ถึงขั้นแบะท่า กอดคอ กันจัดตั้งรัฐบาล 2 พรรคใหญ่ ปิดทางนายกรัฐมนตรีคนนอกเลยทีเดียว,เจอไพ่ปรับ ครม.ของ บิ๊กตู่ นักเลือกตั้งอาชีพ หงายไพ่เล่น กันหมดเลย,ถือเป็นการเฉลยคำตอบสุดท้าย โอกาสเดียวที่เหลืออยู่ของนักการเมืองป้อมค่ายใหญ่ที่จะสกัดรัฐบาล คสช. ปิดทาง ลุงตู่ ไม่ให้เดินหน้าต่อ ตามโปรแกรมที่ล็อกไว้ในบทเฉพาะกาลรัฐธรรมนูญ,ต้องเอาต้นทุนหน้าตักมากองรวมกัน,ประเมินจากฐานตัวเลขเดิมของเพื่อไทยกับประชาธิปัตย์ที่รวมกันเกินครึ่งสภาผู้แทนราษฎร ก็มีความเป็นไปได้ โอกาสที่จะทำให้เกิดสภาวะฝ่ายค้านเสียงข้างมากในสภาฯ,ไม่เป็นไปตามสมการที่ฝ่ายคุมเกมอำนาจล็อกไว้ แม้มี 250 ส.ว.ในกำมือ,ปรากฏการณ์นี้จะทำให้ ลุงตู่ ไปต่อลำบากทันที,มุกนี้ พวกเบื่อ พล.อ.ประยุทธ์ เซ็ง คสช.ลุ้นกันตัวโก่ง สูตรเดียวที่จะล้มโปรเจกต์ทหารได้,และถ้าจะว่ากันแบบจริงๆจังๆ พรรคประชาธิปัตย์กับพรรคเพื่อไทยควรประกาศชัดเจนก่อนลงสนามเลือกตั้งไปเลย ถ้าเลือก 2 พรรคใหญ่ จะได้นายกรัฐมนตรีจากการเลือกตั้ง อีกทั้งยังถือเป็นมิติใหม่ของการปรองดอง,ถ้าประชาชนเอาด้วย อะไรก็ขวางไม่ได้,แต่ก็อีกนั่นแหละ ในทางทฤษฎีก็เพ้อฝัน มโนกันไปได้ ปัญหาในทางปฏิบัติ พวกที่เคยฟัดกันมา สู้กันแบบเอาเป็นเอาตาย จนกลายเป็นชนวนเหตุให้บ้านเมืองตกอยู่ในสภาวะเกือบรัฐล่มสลาย,เปิดทางให้ทหาร คสช.เข้ามายึดอำนาจการบริหาร,อยู่ๆจะมาจูบปากกัน มันยากที่จะทำให้มวลชนผู้สนับสนุนทำใจรับได้,แบบที่แค่ไม่ทันไร นายจุติ ไกรฤกษ์ เลขาธิการพรรคประชาธิปัตย์ ก็บอกปัดในเชิงกัดจิก คงร่วมกับพรรคเพื่อไทยไม่ได้ ถ้ายังคบพวกเผาบ้านเผาเมือง ที่สำคัญถ้าผู้นำพรรคคนต่อไปชื่อ พานทองแท้ ชินวัตร ขณะที่ฝ่ายเพื่อไทยก็อัดกลับ ไม่คบกับพวกที่จ้องรับใช้เผด็จการ,รัฐบาล 2 พรรคใหญ่ ส่อเค้าเป็นหมันตั้งแต่ยังไม่เริ่มปฏิสนธิ,ความเป็นไปได้แทบไม่มี สุดท้ายก็แค่มุกของนักเลือกตั้งอาชีพที่คิดแต่เอาการเมืองนำ,ปาหี่ ยุให้ประชาชนต้านทหาร เพื่อโอกาสลุ้นของพรรคใครพรรคมันเท่านั้น.,ทีมการเมือง
ในจังหวะเริ่มต้นของคณะรัฐมนตรีชุดใหม่ ประยุทธ์ 5 ที่ บิ๊กตู่ พล.อ.ประยุทธ์ จันทร์โอชา นายกรัฐมนตรี หัวหน้า คสช. นำรัฐมนตรีที่ได้รับโปรดเกล้าฯ แต่งตั้งเข้าถวายสัตย์ปฏิญาณก่อนรับหน้าที่
ครม.ประยุทธ์ 5,รัฐมนตรีใหม่,คณะรัฐมนตรี,วิเคราะห์การเมือง,ทีมการเมือง